ΓΡΑΠΤΗ ΕΡΩΤΗΣΗ E-0656/97 υποβολή: Wilfried Telkδmper (V) προς την Επιτροπή (6 Μαρτίου 1997)

Θέμα: Κατάργηση κονδυλίου 340.000 Ecu υπέρ της «Μεξικανικής Ακαδημίας για τα Δικαιώματα του Ανθρώπου»

Σύμφωνα με δημοσιεύματα μεξικανικής εφημερίδας (Reforma της 18.1.19997) η Επιτροπή απέσυρε κατόπιν μαζικής πίεσης της σημερινής Μεξικανικής Κυβέρνησης τη χρηματοδότηση ενός σχεδίου. Πρόκειται για ποσόν 340.000 Ecu υπέρ της Μεξικανικής Ακαδημίας για τα Δικαιώματα του Ανθρώπου η οποία είχε σκοπό να παρακολουθήσει τις προσεχείς εκλογές στην Πόλη του Μεξικού, όσον αφορά το κόστος του προεκλογικού αγώνα, την εξαγορά ψήφων και την άσκηση πίεσης ή εξαναγκασμού για την παροχή ψήφων. Μέλη της Ακαδημίας για τα Δικαιώματα του Ανθρώπου, μεταξύ άλλων, είναι οι εξής:

- S. Aguayo, ιδρυτής της Alianza Civica, μιας από τις μεγαλύτερες ΜΚΟ στο Μεξικό,

- M. Conche, επικεφαλής του Τάγματος St Domingo,

- R. Stavenhagen, αμερικανός εθνολόγος και μέλος του Colegio de Mexico,

- C. Fuentes, Μεξικανός συγγραφέας διεθνούς κύρους,

- M. Cuιllar, Υπουργός Δικαιοσύνης,

καθώς και πρέσβεις, επίσκοποι, δημοσιογράφοι και πολιτικοί όλων των πολιτικών παρατάξεων.

Πώς αιτιολογεί η Επιτροπή αυτή την απόσυρση; Δεν είναι άραγε της γνώμης ότι τούτο αποτελεί λανθασμένο και μάλιστα επικίνδυνο σημάδι κατά τις τρέχουσες διαπραγματεύσεις για τη σύναψη νέας συμφωνίας με το Μεξικό, αφού ως γνωστόν το Μεξικό αρνείται έως σήμερα απόλυτα να αποδεχθεί τη συνήθη ρήτρα για το σεβασμό των δημοκρατικών αρχών και των δικαιωμάτων του ανθρώπου ως ουσιώδες στοιχείο αυτής της συμφωνίας;

Απάντηση του κ. Marin εξ ονόματος της Επιτροπής (3 Απριλίου 1997)

Η Επιτροπή ευχαριστεί το Αξιότιμο Μέλος για το ενδιαφέρον του όσον αφορά το σχέδιο στήριξης της μεξικανικής ακαδημίας δικαιωμάτων του ανθρώπου.

Κατά το 1996, η Επιτροπή αποφάσισε να στηρίξει οικονομικά με 340.000 ECU την ακαδημία, μη κυβερνητικό, ανεξάρτητο και διεθνούς κύρους οργανισμό, με στόχο την ετοιμασία ενός προγράμματος κατάρτισης του πολίτη ενόψει των πρώτων εκλογών για τη θέση του κυβερνήτη της πρωτεύουσας της χώρας (που προβλέπονται να πραγματοποιηθούν τον Ιούλιο 1997). Ο στόχος της δράσης αυτής ήταν σύμφωνος με τους στόχους τους οποίους εξέθεσε ο πρόεδρος Zedillo κατά την παρουσίαση της δευτέρας έκθεσης της κυβέρνησής του ενώπιον της μεξικανικής βουλής τον Σεπτέμβριο 1996.

Ωστόσο, οι μεξικανικές αρχές εξέφρασαν επανειλημμένα την αντίθεσή τους σχετικά με τη στήριξη αυτή της Επιτροπής. Οι μεξικανικές αρχές θεωρούν ότι η συμφωνία συνεργασίας του 1991 δεν προβλέπει νομική βάση την οποία να μπορεί να επικαλεσθεί για την ανάληψη δράσεων συνεργασίας της εν λόγω μορφής.

Η Επιτροπή λυπάται προφανώς σε μεγάλο βαθμό για την αρνητική αυτή στάση με την οποία εμποδίζεται η συνέχιση του σχεδίου της και κοινοποίησε τη γνώμη της στις μεξικανικές αρχές.

Οσον αφορά τις διαπραγματεύσεις νέας συμφωνίας με το Μεξικό, το Συμβούλιο ενέκρινε, στις 25 Ιουνίου 1996, οδηγίες διαπραγμάτευσης βάσει πρότασης της Επιτροπής όπου προβλέπεται να περιληφθούν ρήτρες σχετικά με τα δικαιώματα του ανθρώπου και τις δημοκρατικές αρχές. Η περίληψη παρόμοιων ρητρών είναι σύμφωνη με την προσέγγιση που εκτίθεται στην ανακοίνωση της Επιτροπής όσον αφορά τον σεβασμό των δημοκρατικών αρχών και των δικαιωμάτων του ανθρώπου στο πλαίσιο των συμφωνιών που συνάπτει η Κοινότητα με τρίτες χώρες, ανακοίνωση η οποία εγκρίθηκε από το Συμβούλιο τον Μάιο 1995.

Η Επιτροπή προσδίδει κυρίαρχη σημασία στις ρήτρες που αφορούν τα δικαιώματα του ανθρώπου και τις δημοκρατικές αρχές, ως βάση της μελλοντικής συμφωνίας με το Μεξικό, όπως αυτό συμβαίνει στην περίπτωση όλων των συμφωνιών που υπογράφονται με τρίτες χώρες.